DECRETO 172/2005, do 2 de xuño, polo que se aproba o cambio de titularidade da estrada AC-111 San Sadurniño (AC-862)-feira de San Sadurniño.
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 28/06/2005

En febreiro de 2005, o Concello de San Sadurniño enviou á Consellería de Política Territorial, Obras Públicas e Vivenda solicitude para o cambio de titularidade da estrada AC-111 San Sadurniño (AC-862)-feira de San Sadurniño.
A Consellería de Política Territorial, Obras Públicas e Vivenda considerou adecuado o cambio de titularidade da AC-111 San Sadurniño (AC-862)-feira de San Sadurniño, susceptible de cesión ao concello por estar incluída no anexo II do Decreto 308/2003, do 26 de xuño, polo que se aproba a relación de estradas de titularidade da Comunidade Autónoma de Galicia, facendo referencia a aquelas susceptibles de seren transferidas por non dar continuidade a itinerarios ou ser treitos antigos de estradas nas que se fixeron variantes de trazado.
O artigo 54 da Lei 4/1997, do 14 de setembro, de estradas de Galicia, establece que as estradas autonómicas ou provinciais ou os treitos determinados delas nos que a circulación adquira características urbanas entregaranse aos concellos respectivos.
Na estrada AC-111 San Sadurniño (AC-862)-feira de San Sadurniño, prevista para transferir, concorren as seguintes características: é unha estrada que non da continuidade a un itinerario de interese autonómico. Nel concorren elementos que denotan o seu carácter urbano no tocante ao tráfico que discorre pola zona, así como por estar beiradas de edificacións nunha parte importante do seu trazado e a existencia dunha alternativa viaria clara para os tráficos interurbanos: estrada AC-862.
O 2 de maio de 2005, a Consellería de Política Territorial, Obras Públicas e Vivenda e o Concello de San Sadurniño asinaron un acordo para o cambio de titularidade da estrada AC-111 San Sadurniño (AC-862)-feira de San Sadurniño.
Conforme o sinalado no artigo 5 da Lei 4/1994, do 14 de setembro, de estradas de Galicia, tras o acordo entre as administracións afectadas, por proposta do conselleiro de Política Territorial, Obras Públicas e Vivenda e logo de deliberación da Xunta de Galicia en reunión do día dous de xuño de dous mil cinco,
DISPÓN:
Artigo 1º
Aprobar o cambio de titularidade a favor do Concello de San Sadurniño da estrada AC-111 San Sadurniño (AC-862)-feira de San Sadurniño, sito no termo municipal de San Sadurniño.
Artigo 2º
Incorporar a citada vía á relación de estradas de titularidade do Concello de San Sadurniño, como sinala o artigo 4 da Lei 4/1994, do 14 de setembro, de estradas de Galicia.
Artigo 3º
Correspóndenlle ao Concello de San Sadurniño, a partir da formalización da entrega, todas as actividades de xestión, mantemento, conservación e explotación das vías; así como o exercicio das funcións de uso e defensa da vía e calquera outra que puidese corresponderlle como nova Administración titular da estrada.
Artigo 4º
A entrega da vía formalizarase, durante os dous meses seguintes á publicación deste decreto no Diario Oficial de Galicia, mediante a sinatura da correspondente acta de entrega.
Disposición derradeira
Este decreto producirá efectos desde o día seguinte ao da súa publicación no Diario Oficial de Galicia.
Santiago de Compostela, dous de xuño de dous mil cinco.
Manuel Fraga Iribarne
Presidente
Alberto Núñez Feijoo
Vicepresidente primeiro e conselleiro de Política Territorial, Obras Públicas e Vivenda